9. ΝΟΜΟΘΕΤ. ΔΙΑΤΑΓΜΑ υπ’ αριθ. 231 της 27/28 Ιουν. 1941 Περί τροποποιήσεως της κειμένης νομοθεσίας περί Ταμείου Συντάξεων Μηχανικών και Εργοληπτών Δημοσίων Έργων. Άρθρ.1.-(Προσωρινής ισχύος). Άρθρ.2.-Ο συντάξιμος χρόνος μετόχων του Ταμείου, καταστάντων ανικάνων προς εργασίαν λόγω τραυμάτων επενεχθέντων κατά τον τελευταίον πόλεμον, υπολογίζεται κατά τα εν εδ. β΄ της παρ. 1 του άρθρ. 16 του από 20 Νοεμ./4 Δεκ. 1940 Δ/τος «περί εκτελέσεως του Α.Ν. 2326/1940 περί Ταμείου Συντάξεων Μηχανικών και Εργοληπτών Δημοσίων Έργων». Τούτ’ αυτό εφαρμόζεται και δια τον υπολογισμόν της συντάξεως μελών της οικογενείας μετόχου φονευθέντος κατά τον τελευταίον πόλεμον ή αποβιώσαντος εκ των κακουχιών της εκστρατείας. Η ισχύς του παρόντος Ν.Δ/τος άρχεται από της δημοσιεύσεώς του εις την Εφημερίδα της Κυβερνήσεως. Βλ. και άρθρ. 1 Ν.Δ. 121/1946 (κατωτ. αριθ. 16) ως και άρθρ. 3 Α.Ν. 440/1945 (κατωτ. αριθ. 15). Εκυρώθη εξ υπαρχής δια της υπ’ αριθ. 306 της 30/30 Μαΐου 1946 πράξεως του Υπουργικού Συμβουλίου.

[Source: greek_legal_code_raptarchis | Tokens: 890]